Politiet var talstærkt til stede på Østerbro efter Europa League-kampen mellem FC København og Malmø FF.

Kort efter afslutningen på fodboldkampen angreb FC Københavns tilhængere de svenske fans fra Malmø med flasker, sten og cykler.

Det oplyser Københavns Politi, som har blandt andet havde mange salatfade og hundepatruljer i området Parken.

Ifølge TV 2s reporter på stedet havde 30 uniformerede betjente stormet Frihavnskroen i forbindelse med en større aktion på Østerbro.

Otte blev anholdt, og fem betjente blev sendt på skadestuen efter optøjerne.

De to skandinaviske klubber FCK og Malmø FF har ikke just et godt forhold til hinanden, og der er tilsyneladende heller ikke meget kærlighed til overs for ordensmagten.

Artiklen fortsætter efter billedet...

Foto: Martin Sylvest/Ritzau Scanpix

Også optøjer inden kampen

I hvert fald valgte en gruppe af Malmø-fans pludselig at angribe det danske politi, som fulgte dem fra Svanemøllen Station mod Telia Parken i København.

- Ud af det blå begynder nogle af de medrejsende fans at løbe mod politifolkene og bryde gennem vores afspærringer, siger Lars Karlsen, der er vicepolitikommissær, til TV 2.

- Nogle af betjentene føler sig truede og smider en gashåndgranat. Derefter falder der hurtigt ro på gemytterne.

Politiet følte sig også tvunget til at bruge deres knipler, som man kan se i videoen øverst i artiklen.

En enkelt anholdt

I den pågældende situation blev der ikke anholdt nogen i forbindelse med episoden, men tidligere på aftenen blev en enkelt person anholdt.

Det skyldtes en overtrædelse af maskeringsforbuddet.

- Vi spottede en kendt, svensk hooligan, som var med i fanmarchen, og besluttede os for at gribe ind, da han overtrådte maskeringsforbuddet, siger Lars Karlsen.

Politiet oplyser desuden, at de ikke er ekstra opmærksomme efter kampen. Men de har fokus på, at der kan være enkelte fans, som gerne vil lave ballade.

Kampen endte med en sejr til Malmø på 1-0. Begge hold går videre i Europa League.